Zbulimi amerikan vërteton autenticitetin e videos së re të Bin Ladenit
Presidenti Bush tha se publikimi i videos së Al-Kaidës është një kujtesë e gjallë e rreziqeve me të cilat përballet bota
Kjo është videoja e parë e Bin Ladenit në tre vjet. Ajo publikohet pikërisht disa ditë para 6-vjetorit të sulmeve terroriste të 11 shtatorit të vitit 2001 në Shtetet e Bashkuara. Udhëheqësi i Al-Kaidës nuk bën ndonjë kërcënim të veçantë në videokasetë. Por Presidenti Bush tha se videoja thekson nevojën që bota të qëndrojë e bashkuar kundër sulmeve terroriste. Zoti Bush i bëri këto komente para gazetarëve në Sidnei, pas përfundimit të takimit me Kryeministrin japonez Shinzo Abe. Presidenti, që rrallëherë komenton për videot e Al Kaidës, këtë herë thotë se në video, Bin Ladeni flet për luftën në Irak. Ai tha se Al –Kaida do të krijojë një vend të sigurtë në Irak, nga ku të kryehn sulme të reja ndaj Shteteve të Bashkuara dhe vendeve të tjera. Presidenti është përqëndruar së tepërmi kohët e fundit tek ambiciet e Al-Kaidës, ndërsa përpiqet të mbrojë politikën e tij për Irakun. Të hënën, dy zyrtarët më të lartë amerikanë në Irak, ambasadori Ryan Kroker dhe komandanti amerikan, gjenerali David Petreas, do të dëshmojnë para Komisionit të Kongresit, ku do të raportojnë për gjendjen në Irak. Vetë Presidenti Bush, thotë se do ta informojë popullin amerikan lidhur me rrugën që do të ndiqet në Irak, javën e ardhshme.//lk